text: Uden for livsfare
  16 april 2015 kl. 10.00
  Den 18-årige unge mand, der blev forbrændt på 30% af kroppen efter han fredag aften klatrede op på en togvogn på Padborg Station og rørte ved en køreledning, er nu uden for livsfare.
  Den unge mand fik svære forbrændinger, og blev overført til Rigshospitalets brandsårsafdeling, hvor han svævede mellem liv og død i nogle dage.
  Den unge mand havde fredag aften angiveligt været i byen med nogle venner, da han kravlede op på en togvogn, og blev ramt af nogle køreledninger og fik 25.000 volt igennem sig.
  Politiassistent Jan Grandberg ved Aabenraa Lokalpoliti siger til TV SYD, at brandsårsafdelingen på Rigshospitalet erklærer den 18-årige uden for livsfare.
  Men da det er en såkaldt "flammeforbrænding", og cirka 30% af kroppen er forbrændt, går der yderligere 14 - 30 dage før lægerne ved, om den unge mand får mén efter ulykken, - dvs. om sårene læges, eller om der bliver behov for hudtransplationer.
  